Ludwig August Mellin

Krahv **Ludwig August Mellin** (3. veebruar 1754 Tuhala, Harju kreis, Eestimaa kubermang – 12. märts 1835 Riia, Liivimaa kubermang, Venemaa keisririik) oli baltisaksa päritolu kartograaf ja poliitik.

## Elulugu
Ludwig August von Mellin sündis 1754. aastal Harju kreisis Tuhala mõisa omaniku pojana. Pärast koduse hariduse saamist jätkas ta õpinguid Šveitsis Berni ülikoolis ja Itaalias Bologna ülikoolis. Täiendas teadmisi ka Prantsusmaal. 

1773. aastal saabus tagasi Venemaa keisririiki ja astus armeteenistusse. Aastatel 1775–1781 teenis ta ohvitserina Venemaa kindralstaabi topograafiaosakonnas. 1777–1778 oli Sõjaministeeriumi joonestuskoja direktor. Seejärel tegutses Liivimaa diviisi kindralkortermeistrina Riias. 1783. aasta alguses lahkus L. A. von Mellin armeest majori aukraadiga. 

Tegutses 1786–1795 Volmari kreisikohtunikuna, Riias Südametunnistuskohtu assessorina, Liivimaa ülemkonsistooriumi president aastast 1796  ja Liivimaa maanõunikuna 1797–1818, täiendades end majandusküsimustes Göttingeni ülikoolis. 

Krahv Ludwig August von Mellin suri Riias 12. märtsil 1835.

## Teadustegevus
Ludwig August von Mellin koostas esimese kartograafilise tööna aastatel 1778-1781 Doonau delta ja  ümbruse kaardi.

### "Liivimaa atlas"

"Liivimaa atlasega" alustas ta tööd 1782. aasta lõpul, seades eesmärgiks Eesti- ja Liivimaa kohta ajakohaste kaartide koostamise, August Wilhelm Hupeli teatmeteose "Topographische Nachrichten von Lief- und Ehstland" juurde. Liivimaa atlase esimene köide ilmus 1777. aastal. Varem koostatud ning Keiserliku Teaduste ja Kunstide Akadeemia poolt välja antud kaardid olid lünklikuid ja vigadega. Kaartide koostamisel kasutas Mellin kreisimaamõõtjaid, Saaremaa maamõõdu- ja reguleerimiskomisjoni kaardimaterjale ning andmeid kaartidele kantavate nimede kohta laekus mõisnikelt, kooli- ja kirikuõpetajailt jne. Sageli olid need ebatäpsed. Ainus abiline, keda ta mõningate paikkondade kaardistamisel kasutas oli Johann Wilhelm Krause (hilisem Tartu Ülikooli peahoone projekteerija), kes oli aastail 1792–1797 Mellini teenistuses. 

"Liivimaa atlas" avaldati üksikute kaardilehtede kaupa sel ajal kehtinud haldusjaotuse järgi. Mellin on läinud Baltimaade teaduslukku selle ala esimese täieliku atlase koostajana, mille koostamine ja väljaandmine kestis tervelt 28 aastat. "Liivimaa atlas" võttis kokku 18. sajandi saavutused Läänemere kubermangude kartograafia alal, ning on huvipakkuv ja kasutatav veel tänapäevalgi Eesti looduse uurimisel. Kaardid annavad andmeid rannajoone muutustest viimase 200 aasta jooksul. Väärtuslikud on ka kaartidel esinevad ajaloolised kohanimed. 

L.A. von Mellin on uurinud ka Eesti ja Läti ala linnuseid.

## Teosed
*Atlas von Liefland oder von den beyden Gouvernementern u. Herzogthymern Lief- und Ehstland und der Provinz Oesel. Riga-Leipzig, 1798.
*Der Atlas von Livland des Ludwig August Graf Mellin. Mit einer Einführung in Leben und Werk. Lüneburg, 1972.

## Viited

## Kirjandus
* Endel Varep. L.A. Mellini Liivimaa atlas ning selle tähtsus Eesti NSV territooriumi geograafilise uurimise ajaloos. Eesti NSV Teaduste Akadeemia toimetised 1955, IV kd, nr 2, lk. 300–316.
* Endel Varep. L. A. Mellini "Liivimaa atlas" ning selle tähtsus Eesti looduse uurimisel. – Eesti Loodus 1985. 3, lk. 194–198.
* Heiki Potter. Topograafilised saladused läbi aegade – Rootsi eeltöö õpetas Venemaa kaarte salastama, Kaitse Kodu, Nr. 5 (65/511), Eesti Kaitseliit, 2006
* Tõnu Raid. Tabulae Livoniae: Liivimaa vanadel kaartidel / Tõnu Raid. – Tallinn, 2002. ISBN 9985784774
* *Eesti elulood*, Eesti entsüklopeedia 14. Tallinn: Eesti Entsüklopeediakirjastus, 2000. ISBN 9985-70-064-3, lk. 287

## Välislingid